V. Veteška, podpredseda NR SR: (2006-07-04):
Vyhlasujem, že Národná rada Slovenskej republiky zvolila predsedov výborov Národnej rady, tak ako ich uviedol poverený overovateľ. Prosím teraz zvolených predsedov výborov, aby zaujali miesta určené pre predsedov výborov. Nech sa páči. Vážené panie poslankyne, páni poslanci, nasleduje 15. bod programu, ktorý je voľba ďalších členov Výboru Národnej rady Slovenskej republiky pre európske záležitosti a voľba náhradných členov tohto výboru . Ako už bolo povedané, podľa príslušných ustanovení zákona o rokovacom poriadku sa členovia výboru pre európske záležitosti volia na základe princípu pomerného zastúpenia politických strán a politických hnutí, za ktoré boli poslanci zvolení. Ďalej sa tiež ustanovuje, že za každého člena tohto výboru Národná rada volí náhradného člena výboru. Návrh ste dostali ako tlač 12. Vypracovaný návrh bol na základe návrhov jednotlivých poslaneckých klubov. Otváram rozpravu k tomuto bodu programu. Písomne som nedostal žiadne prihlášky. Ústne kto sa hlási? Nikto sa nehlási. Končím možnosť podania ďalších ústnych prihlášok. Vyhlasujem rozpravu preto za skončenú. Podávam návrh, aby sme voľbu ďalších členov, ako aj voľbu náhradných členov výboru pre európske záležitosti vykonali verejným hlasovaním. Je všeobecný súhlasu? (Súhlasná reakcia pléna.) Ďakujem. Konštatujem, že o návrhu budeme hlasovať verejným hlasovaním, a preto pristúpime k hlasovaniu. Prosím, prezentujeme sa a hlasujeme. (Hlasovanie.) Prítomných je 125 poslancov, za 124, zdržal sa 1. Konštatujem, že Národná rada Slovenskej republiky zvolila členov Výboru Národnej rady Slovenskej republiky pre európske záležitosti, tiež zvolila náhradných členov tohto výboru. Budeme pokračovať 16. bodom programu, ktorým je voľba ďalších členov výborov Národnej rady Slovenskej republiky (tlač 13). Otváram rozpravu k tomuto bodu programu. Hlási sa niekto do rozpravy? Nikto sa nehlási do rozpravy. Vyhlasujem rozpravu za skončenú a navrhujem, aby sme aj o tomto bode podľa jednotlivých výborov potom verejne hlasovali postupne podľa jednotlivých výborov. Je všeobecný súhlas? (Súhlasná reakcia pléna.) Áno. Musíme podľa výborov to odsúhlasiť. Konštatujem, že o návrhu na voľbu ďalších členov výborov budeme hlasovať verejne podľa jednotlivých výborov, teda tlač 13. Pristúpime k hlasovaniu najskôr o ústavnoprávnom výbore. Prosím, prezentujeme sa a hlasujeme. Ústavnoprávny výbor. (Hlasovanie.) Prítomných je 138 poslancov, za 136, proti 0, zdržal sa 1, nehlasoval 1. Konštatujem, že Národná rada zvolila ďalších členov Ústavnoprávneho výboru Národnej rady Slovenskej republiky. Teraz budeme hlasovať o voľbe ďalších členov Výboru Národnej rady Slovenskej republiky pre financie, rozpočet a menu. Prosím, prezentujeme sa a hlasujeme. (Hlasovanie.) Prítomných je 140 poslancov, za 139, zdržal sa 1. Konštatujem, že Národná rada Slovenskej republiky zvolila ďalších členov Výboru Národnej rady pre financie, rozpočet a menu. Ďalej budeme hlasovať o voľbe ďalších členov Výboru Národnej rady pre hospodársku politiku. Prosím, prezentujeme sa a hlasujeme. (Hlasovanie.) Prítomných je 132 poslancov, za 130, zdržali sa 2. Konštatujem, že sme zvolili ďalších členov výboru pre hospodársku politiku. Teraz hlasujeme o voľbe ďalších členov Výboru Národnej rady Slovenskej republiky pre pôdohospodárstvo, životné prostredie a ochranu prírody. Prosím, prezentujeme sa a hlasujeme. (Hlasovanie.) Prítomných je 139 poslancov, za 136, zdržali sa 2, nehlasoval 1. Konštatujem, že Národná rada Slovenskej republiky zvolila ďalších členov Výboru Národnej rady pre pôdohospodárstvo, životné prostredie a ochranu prírody. Teraz hlasujeme o voľbe ďalších členov Výboru Národnej rady Slovenskej republiky pre verejnú správu a regionálny rozvoj. (Hlasovanie.) Prítomných je 137 poslancov, za 134, zdržal sa 1, nehlasovali 2. Konštatujem, že Národná rada Slovenskej republiky zvolila ďalších členov Výboru Národnej rady pre verejnú správu a regionálny rozvoj. Teraz budeme hlasovať o voľbe ďalších členov Výboru Národnej rady Slovenskej republiky pre sociálne veci a bývanie. (Hlasovanie.) Prítomných je 136 poslancov, za 136 poslancov. Konštatujem, že Národná rada Slovenskej republiky zvolila ďalších členov Výboru Národnej rady pre sociálne veci a bývanie. Teraz budeme hlasovať o voľbe ďalších členov Výboru Národnej rady pre zdravotníctvo. (Hlasovanie.) Prítomných je 136 poslancov, za 136 poslancov. Konštatujem, že ďalší členovia výboru pre zdravotníctvo boli zvolení do Národnej rady Slovenskej republiky, za člena Výboru pre zdravotníctvo Národnej rady Slovenskej republiky , aby som to presne citoval. Pokračujeme v hlasovaní o voľbe ďalších členov Výboru Národnej rady Slovenskej republiky pre obranu a bezpečnosť. (Hlasovanie.) Prítomných je 141 poslancov, za 140, zdržal sa 1. Konštatujem, že Národná rada Slovenskej republiky zvolila ďalších členov Výboru Národnej rady pre obranu a bezpečnosť. Teraz budeme hlasovať o voľbe ďalších členov Zahraničného výboru Národnej rady Slovenskej republiky. (Hlasovanie.) Prítomných je 138 poslancov, za 136, zdržal sa 1, nehlasoval 1. Konštatujem, že Národná rada Slovenskej republiky zvolila ďalších členov zahraničného výboru. Teraz budeme hlasovať o voľbe ďalších členov Výboru Národnej rady Slovenskej republiky pre vzdelanie, mládež, vedu a šport. (Hlasovanie.) Prítomných je 139 poslancov, za 137, proti 0, zdržalo sa 0, nehlasovali 2. Konštatujem, že Národná rada Slovenskej republiky zvolila ďalších členov Výboru Národnej rady pre vzdelanie, mládež, vedu a šport. Nasleduje hlasovanie o voľbe ďalších členov Výboru Národnej rady Slovenskej republiky pre kultúru a médiá. (Hlasovanie.) Prítomných je 140 poslancov, za 138, proti 0, zdržal sa 1, nehlasoval 1. Konštatujem, že Národná rada Slovenskej republiky zvolila ďalších členov Výboru Národnej rady pre kultúru a médiá. Nakoniec budeme hlasovať o voľbe ďalších členov Výboru Národnej rady Slovenskej republiky pre ľudské práva, národnosti a postavenie žien. (Hlasovanie.) Prítomných je 141 poslancov, za 120, proti 0, zdržalo sa 20, nehlasoval 1. Konštatujem, že Národná rada Slovenskej republiky zvolila ďalších členov Výboru Národnej rady pre ľudské práva, národnosti a postavenie žien. Panie poslankyne, páni poslanci, hlasovanie o voľbe ďalších členov jednotlivých výborov sme skončili. Pristúpime k ďalšiemu bodu programu, ktorým je zriadenie osobitných kontrolných výborov Národnej rady Slovenskej republiky, a to na kontrolu činnosti Národného bezpečnostného úradu, kontrolu činnosti Slovenskej informačnej služby, kontrolu činnosti Vojenského spravodajstva a návrh na určenie počtu členov týchto výborov. (Rokovanie o zriadení Osobitného kontrolného výboru Národnej rady Slovenskej republiky na kontrolu činnosti Národného bezpečnostného úradu, Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby a Osobitného kontrolného výboru Národnej rady Slovenskej republiky na kontrolu činnosti Vojenského spravodajstva a určenie počtu členov týchto výborov .) Uvedené výbory sa zriaďujú v súlade s § 60 ods. 1 zákona o rokovacom poriadku Národnej rady a podľa príslušných zákonov, v ktorých je vymedzená ich pôsobnosť. Všetky tri osobitné kontrolné výbory majú mať zloženie podľa princípu pomerného zastúpenia členov poslaneckého klubu alebo poslaneckých klubov vzhľadom na určený počet členov osobitných kontrolných výborov. Materiál ste dostali ako tlač 14. Otváram rozpravu k tomuto bodu programu. Pýtam sa, kto sa hlási do rozpravy? Nikto sa nehlási do rozpravy. Vyhlasujem rozpravu za skončenú. Pristúpime k hlasovaniu, budeme hlasovať o zriadení osobitných kontrolných výborov Národnej rady Slovenskej republiky a o určení počtu členov týchto výborov, tak ako je uvedené v tlači 14. Prosím, prezentujeme sa a hlasujeme. (Hlasovanie.) Prítomných je 138 poslancov, za 138 poslancov. Konštatujem, že Národná rada zriadila osobitné kontrolné výbory a určila počet ich členov. Podľa programu 18. bodom je zriadenie Výboru Národnej rady Slovenskej republiky na preskúmavanie rozhodnutí Národného bezpečnostného úradu . Výbor na preskúmavanie rozhodnutí Národného bezpečnostného úradu Národná rada zriaďuje podľa čl. 2 ods. 1 ústavného zákona č. 254/2006 Z. z., v ktorom je určené, že výbor má 11 členov vrátane jeho predsedu. Členovia výboru sa volia na základe princípu pomerného zastúpenia podľa počtu poslancov politických strán alebo politických hnutí zvolených v parlamentných voľbách. Materiál ste dostali ako tlač 15. Pýtam sa, či sa niekto z poslancov hlási do rozpravy. Nie. Vyhlasujem rozpravu k tomuto bodu programu za skončenú. Pristúpime k hlasovaniu o uznesení, ktorým Národná rada podľa uvedeného ústavného zákona zriaďuje Výbor Národnej rady Slovenskej republiky na preskúmavanie rozhodnutí Národného bezpečnostného úradu. Prosím, prezentujeme sa a hlasujeme. (Hlasovanie.) Prítomných je 140 poslancov, za 139, proti 0, zdržalo sa 0, nehlasoval 1. Konštatujem, že Národná rada zriadila Výbor Národnej rady Slovenskej republiky na preskúmavanie rozhodnutí Národného bezpečnostného úradu. Nasledujúcim bodom programu je voľba predsedov osobitných kontrolných výborov Národnej rady Slovenskej republiky a predsedu Výboru Národnej rady Slovenskej republiky na preskúmavanie rozhodnutí Národného bezpečnostného úradu . Návrhy na voľby predsedov týchto výborov ste dostali ako tlač 16. Otváram rozpravu o tomto bode programu. Hlási sa niekto ústne? Nie. Vyhlasujem rozpravu k tomuto bodu za skončenú. Podľa čl. 92 ods. 1 Ústavy Slovenskej republiky predsedov výborov Národná rada volí tajným hlasovaním. Na zvolenie predsedu výboru Národnej rady sa podľa § 15 zákona o rokovacom poriadku vyžaduje súhlas nadpolovičnej väčšiny prítomných poslancov. Postupovať budeme podľa schváleného volebného poriadku. Hlasovanie vykonáme osobitnými hlasovacími lístkami, ktoré sú farebne rozlíšené. Dovoľte mi, vážené panie poslankyne, páni poslanci, aby som opäť pripomenul, že svoju voľbu vyjadríte tak, že na každom hlasovacom lístku pri každom mene a priezvisku kandidáta zakrúžkujete tú alternatívu, za ktorú hlasujete, „za“, „proti“ alebo „zdržiavam sa“. Teraz prosím overovateľov, aby sa ujali svojej funkcie a dohliadli na priebeh voľby, súčasne ich prosím, aby hlasovali ako prví. Pristúpime k tajnému hlasovaniu. (Akt tajného hlasovania.)